Dié munisipaliteit nou nog langer sonder kragArgieffoto Eskom het aangekondig dat die Tokologo- en Masilonyana-munisipaliteit in die Vrystaat nog langer onder kragonderbrekings gebuk sal moet gaan weens agterstallige skuld. Die Tokologo-munisipaliteit wat Boshof, Dealesville, Hertzogville en Seretse bedien, sal van Woensdag af vir die derde week kragonderbrekings ervaar. Die onderbrekings sal intussen tot 14 uur per dag vermeerder word. Dié munisipaliteit gaan sedert 21 Februarie onder kragonderbrekings gebuk aangesien die munisipaliteit Eskom meer as R36 miljoen skuld. “Die munisipaliteit het nog geen bevredigende pogings aangewend om verdere onderbrekings te voorkom nie,” het Bibi Bedir, senior bestuurder van Eskom se kliëntediens in die Vrystaat, gesê. “Dit laat ons met geen ander keuse nie as om die onderbrekings uit te brei. Ons hoop dat die munisipaliteit ŉ dringende poging sal aanwend om die bedrae te betaal wat nodig is om die onderbrekings te beëindig ter wille van die gemeenskappe wat geraak word.” (Kyk onderaan die berig vir volledige onderbrekingstye.) Die Masilonyana-munisipaliteit wat Brandfort, Theunissen, Winburg en Verkeerdevlei bedien, sal intussen ook van Woensdag af langer kragonderbrekings ervaar. Kragonderbrekings sal met twee uur vermeerder word. Dié munisipaliteit skuld Eskom meer as R48 miljoen. “Ons hoop dié munisipaliteit sal ook die nodige betalings maak om die kragonderbrekings te beëindig voordat ons die derde week bereik waar onderbrekings tot 14 uur per dag vermeerder sal word,” het Bedir gesê. Tydelike geskeduleerde onderbrekings vir die Tokologo-munisipaliteit: Tydelike geskeduleerde onderbrekings vir die Masilonyana-munisipaliteit: